Duc Mai-The
Store norske leksikon,Kunst og estetikk,Film, TV og teater,Norske skuespillere
Duc Mai-The er en norsk skuespiller, som i 2014 ble nominert til Heddaprisen for beste mannlige medspiller for rollen som Pozzo i Mens vi venter på Godot, et samarbeidsprosjekt mellom Riksteatret og Det Norske Teatret, med premiere i 2013.
Viktige roller Duc Mai-The er utdannet ved Statens Teaterhøgskole (1989–1992). Hans første rolle etter studiet var som Marcellus og Ostric i Hamlet på Oslo Nye Teater (1992). Der var han ansatt til 2001, og siden har han arbeidet som frilanser. I sin tid på Oslo Nye Teater spilte han en lang rekke roller i teaterets repertoar, blant annet russisk dramatikk, som Turgenjevs Fedre og sønner (1992), Dostojevskijs Brødrene Karamasov (1993), Gorkijs Nattherberget (1995) og Kharms Knakk! (1999). Han spilte Seb i musikalversjonen av Lars Saabye Christensens Beatles (1998). I 1993 gjestet han Passage Nord i Jeg vil kysse alle verdens kvinner og i 1995 gjestet han Teatret Vårt i hovedrollen som Alex i A Clockwork Orange av Anthony Burgess. Samme år spilte han også Kavring i Astrid Lindgrens Brødrene Løvehjerte, en samproduksjon mellom Teatret Vårt og Thalia Teater.Som frilanser har han blant annet arbeidet for Nationaltheatret, Brageteatret, Teater Ibsen, Teater Innlandet og Nordland Teater, og han har lest inn en lang rekke lydbøker. Høsten 2009 spilte han rollen som Paul Sheldon i Stephen Kings Misery ved Hålogaland Teater.I 2012 skrev og regisserte han teaterstykket Ingen tid for stolte skuter, som han også selv produserte gjennom sitt eget kompani, Gut og kar produksjoner, og i 2015 hadde han rollen som Brack i Teater Innlandets oppsetning av Ibsens Hedda Gabler. Duc Mai-The har hatt TV-roller blant annet i NRKs Kodenavn Hunter (2007 og 2008), Øyevitne (2014) og Mammon (2016). Les mer i Store norske leksikon norsk teaterhistorie norsk film Eksterne lenker Sceneweb om Duc Mai-The